CELEX: 32020D0138
Language: el
Date: 2020-01-22 00:00:00
Title: Απόφαση (ΕΕ) 2020/138 Τησ Ευρωπαϊκήσ Κεντρικήσ Τράπεζασ της 22ας Ιανουαρίου 2020 σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των κρατών μελών με νόμισμα το ευρώ και την κατάργηση της απόφασης (EE) 2019/44 (ΕΚΤ/2020/4)

1.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 27/6
               
            
         ΑΠΟΦΑΣΗ (ΕΕ) 2020/138 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 22ας Ιανουαρίου 2020
         σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των κρατών μελών με νόμισμα το ευρώ και την κατάργηση της απόφασης (EE) 2019/44 (ΕΚΤ/2020/4)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 28.3,
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ) 2019/44 της Ευρωπαϊκής Κεντρικής Τράπεζας (ΕΚΤ/2018/28) (1) καθόρισε τους όρους και το ύψος της υποχρέωσης καταβολής του κεφαλαίου της Ευρωπαϊκής Κεντρικής Τράπεζας (ΕΚΤ) εκ μέρους των εθνικών κεντρικών τραπεζών (ΕθνΚΤ) των κρατών μελών με νόμισμα το ευρώ (εφεξής οι «ΕθνΚΤ της ζώνης του ευρώ») από 1ης Ιανουαρίου 2019.
                  
               
                     (2)
                  
                  
                     Στις 29 Μαρτίου 2017 το Ηνωμένο Βασίλειο της Μεγάλης Βρετανίας και Βόρειας Ιρλανδίας (το «Ηνωμένο Βασίλειο») γνωστοποίησε την πρόθεσή του να αποχωρήσει από την Ευρωπαϊκή Ένωση σύμφωνα το άρθρο 50 της Συνθήκης για την Ευρωπαϊκή Ένωση. Η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης θα παύσουν να ισχύουν στο Ηνωμένο Βασίλειο από την επομένη της ημερομηνίας που μνημονεύεται στο άρθρο 1 παράγραφος 1 της απόφασης (ΕΕ) 2019/1810 του Ευρωπαϊκού Συμβουλίου (2). Με την αποχώρηση του Ηνωμένου Βασιλείου από την Ευρωπαϊκή Ένωση η Bank of England (BoE) παύει να αποτελεί εθνική κεντρική τράπεζα κράτους μέλους και, κατ’ επέκταση, του Ευρωπαϊκού Συστήματος Κεντρικών Τραπεζών. Η απόφαση (ΕΕ) 2020/137 της Ευρωπαϊκής Κεντρικής Τράπεζας (ΕΚΤ/2020/3) (3) προβλέπει την προσαρμογή της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (εφεξής η «κλείδα κατανομής») σύμφωνα με τα άρθρα 29.3 και 29.4 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας και καθορίζει τις νέες σταθμίσεις που αποδίδονται στις ΕθνΚΤ στην προσαρμοσμένη κλείδα κατανομής από την 1η Φεβρουαρίου 2020 (εφεξής οι «σταθμίσεις στην κλείδα κατανομής»).
                  
               
                     (3)
                  
                  
                     Η προσαρμογή της κλείδας κατανομής για την εγγραφή στο κεφάλαιο της ΕΚΤ λόγω του ότι η BoE παύει να αποτελεί εθνική κεντρική τράπεζα κράτους μέλους απαιτεί την έκδοση νέας απόφασης της ΕΚΤ για την κατάργηση της απόφασης (ΕΕ) 2019/44 (ΕΚΤ/2018/28) από την 1η Φεβρουαρίου 2020 και τον καθορισμό των όρων και του ύψους της υποχρέωσης καταβολής του κεφαλαίου της ΕΚΤ εκ μέρους των ΕθνΚΤ της ζώνης του ευρώ με ισχύ από την εν λόγω ημερομηνία,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ύψος και μορφή εγγεγραμμένου και καταβεβλημένου κεφαλαίου
            
               1.   Με βάση τις σταθμίσεις στην κλείδα κατανομής που καθορίζονται στο άρθρο 2 της απόφασης (ΕΕ) 2020/137 (ΕΚΤ/2020/3), σε κάθε ΕθνΚΤ της ζώνης του ευρώ αντιστοιχεί από την 1η Φεβρουαρίου 2020 μερίδιο συμμετοχής στο εγγεγραμμένο κεφάλαιο ανερχόμενο στο ποσό που αναγράφεται παραπλεύρως της επωνυμίας της στον πίνακα που ακολουθεί:
               
                           ΕθνΚΤ ζώνης ευρώ
                        
                        
                           
                              Ποσό (EUR)
                           
                        
                     
                           Nationale Bank van België/Banque Nationale de Belgique
                        
                        
                           320 744 959,47 
                        
                     
                           Deutsche Bundesbank
                        
                        
                           2 320 816 565,68 
                        
                     
                           Eesti Pank
                        
                        
                           24 800 091,20 
                        
                     
                           Central Bank of Ireland
                        
                        
                           149 081 997,36 
                        
                     
                           Τράπεζα της Ελλάδος
                        
                        
                           217 766 667,22 
                        
                     
                           Banco de España
                        
                        
                           1 049 820 010,62 
                        
                     
                           Banque de France
                        
                        
                           1 798 120 274,32 
                        
                     
                           Banca d’Italia
                        
                        
                           1 495 637 101,77 
                        
                     
                           Κεντρική Τράπεζα της Κύπρου
                        
                        
                           18 943 762,37 
                        
                     
                           Latvijas Banka
                        
                        
                           34 304 447,40 
                        
                     
                           Lietuvos bankas
                        
                        
                           50 953 308,28 
                        
                     
                           Banque centrale du Luxembourg
                        
                        
                           29 000 193,94 
                        
                     
                           Central Bank of Malta
                        
                        
                           9 233 731,03 
                        
                     
                           De Nederlandsche Bank
                        
                        
                           515 941 486,95 
                        
                     
                           Oesterreichische Nationalbank
                        
                        
                           257 678 468,28 
                        
                     
                           Banco de Portugal
                        
                        
                           206 054 009,57 
                        
                     
                           Banka Slovenije
                        
                        
                           42 390 727,68 
                        
                     
                           Národná banka Slovenska
                        
                        
                           100 824 115,85 
                        
                     
                           Suomen Pankki
                        
                        
                           161 714 780,61 
                        
                     
            
               2.   Κάθε ΕθνΚΤ της ζώνης του ευρώ καταβάλλει ολοσχερώς το μερίδιο συμμετοχής της στο εγγεγραμμένο κεφάλαιο της ΕΚΤ σε δόσεις κατά τα οριζόμενα στο άρθρο 2.
            
         
         
            Άρθρο 2
            Αναπροσαρμογή καταβεβλημένου κεφαλαίου
            
               1.   Δεδομένου ότι οι ΕθνΚΤ της ζώνης του ευρώ έχουν ήδη καταβάλει ολοσχερώς βάσει της απόφασης (ΕΕ) 2019/44 (ΕΚΤ/2018/28) το μερίδιο συμμετοχής τους στο εγγεγραμμένο κεφάλαιο της ΕΚΤ, όπως αυτό ισχύει έως την 31η Ιανουαρίου 2020, κάθε μία εξ αυτών μεταβιβάζει στην ΕΚΤ επιπρόσθετο ποσό έως τη συμπλήρωση των ποσών που αναγράφονται στον πίνακα του άρθρου 1. Η μεταβίβαση των οικείων ποσών πραγματοποιείται σε τρεις δόσεις. Η πρώτη δόση καταβάλλεται την 1η Φεβρουαρίου 2020 και ανέρχεται στο συνολικό ποσό των 47 539 371,66 ευρώ. Οι δύο εναπομένουσες δόσεις, οι οποίες ανέρχονται στο συνολικό ποσό των 610 088 603,17 ευρώ και 610 088 603,05 ευρώ, καταβάλλονται τα έτη 2021 και 2022, αντίστοιχα.
            
            
               2.   Όλες οι μεταβιβάσεις ποσών βάσει του παρόντος άρθρου πραγματοποιούνται σύμφωνα με τις διατάξεις της απόφασης (ΕΕ) 2020/137 της Ευρωπαϊκής Κεντρικής Τράπεζας (ΕΚΤ/2020/5) (4).
            
         
         
            Άρθρο 3
            Έναρξη ισχύος και κατάργηση
            
               1.   Η παρούσα απόφαση αρχίζει να ισχύει την 1η Φεβρουαρίου 2020.
            
            
               2.   Η απόφαση (ΕΕ) 2019/44 (ΕΚΤ/2018/28) καταργείται από την 1η Φεβρουαρίου 2020.
            
            
               3.   Κάθε αναφορά στην απόφαση (ΕΕ) 2019/44 (ΕΚΤ/2018/28) θεωρείται ότι γίνεται στην παρούσα απόφαση.
            
         
         
            Φρανκφούρτη, 22 Ιανουαρίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση (ΕΕ) 2019/44 της Ευρωπαϊκής Κεντρικής Τράπεζας, της 29ης Νοεμβρίου 2018, σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες των κρατών μελών με νόμισμα το ευρώ, την τροποποίηση της απόφασης ΕΚΤ/2014/61 και την κατάργηση της απόφασης ΕΚΤ/2013/30 (ΕΚΤ/2018/28) (ΕΕ L 9 της 11.1.2019, σ. 180).
         
            (2)  Απόφαση (ΕΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο, της 29ης Οκτωβρίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278I της 30.10.2019, σ. 1).
         
            (3)  Απόφαση (ΕΕ) 2020/137 της Ευρωπαϊκής Κεντρικής Τράπεζας, της 22ας Ιανουαρίου 2020, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας και την κατάργηση της απόφασης (ΕΕ) 2019/43 (ΕΚΤ/2020/3) (βλέπε σελίδα 4 της παρούσας Επίσημης Εφημερίδας).
         
            (4)  Απόφαση (ΕΕ) 2020/139 της Ευρωπαϊκής Κεντρικής Τράπεζας, της 22ας Ιανουαρίου 2020, σχετικά με τη θέσπιση λεπτομερών διατάξεων για τις μεταβιβάσεις μεριδίων κεφαλαίου της Ευρωπαϊκής Κεντρικής Τράπεζας μεταξύ των εθνικών κεντρικών τραπεζών και για την αναπροσαρμογή του καταβεβλημένου κεφαλαίου και την κατάργηση της απόφασης (ΕΕ) 2019/45 (ΕΚΤ/2020/5) (βλέπε σελίδα 9 της παρούσας Επίσημης Εφημερίδας).